Lebuhraya Ke Neraka

Lebuhraya Ke Neraka ialah sebuah filem seram Malaysia 2017 arahan Mamat Khalid. Ia dibintangi oleh Awie, Khir Rahman, Shahz Jaszle, Pekin Ibrahim, Dazrin Kamarudin, Miera Leyana dan Fatin Shahirah. Ia mengisahkan tentang sekumpulan anak-anak muda yang sukakan motosikal berkuasa tinggi dan gemar mengembara merentas desa. Nama kumpulan mereka ialah Rentaz. Ketika dalam satu konvoi ke Betong Siam, mereka telah dibawa ke alam barzakh atau halusinasi dalam alam koma. Filem ini ditayangkan pada 4 Mei 2017 oleh Primeworks Studios dan Grand Brilliance.

Sinopsis
Mengisahkan sekumpulan geng motor berkuasa tinggi yang diserang penyakit misteri secara tiba-tiba semasa berhenti di suatu kawasan untuk berehat. Bob (Awie) yang mengetuai konvoi itu tidak mengalami sebarang penyakit misteri seperti rakan-rakannya yang lain. Ketika Bob sedang mencari bantuan, dia telah terserempak dengan seorang lelaki misteri bernama Tyson (Khir Rahman) yang bersetuju untuk menolongnya. Akan tetapi Bob harus membuat keputusan sama ada dia mahu menyelamatkan rakan-rakannya atau mempertaruhkan nyawa mereka sebagai balasan di atas pertolongan Tyson. Mampukah Bob menyelamatkan nyawa rakan-rakannya yang diancam Tyson?

Pelakon
 Awie sebagai Bob
 Khir Rahman sebagai Tyson
 Shahz Jaszle sebagai Jeff
 Dazrin Kamarudin sebagai Dazrin
 Miera Leyana sebagai Dina
 Fatin Shahirah sebagai Fatin
 Pekin Ibrahim sebagai pembantu perubatan

Penerbitan
Lebuhraya Ke Neraka ialah filem ke-17 arahan Mamat Khalid dan filem pertamanya yang tidak mengetengahkan genre komedi. Ia mengambil masa 6 tahun untuk disiapkan kerana beliau melakukan banyak perubahan memandangkan Lebuhraya Ke Neraka bertemakan kerohanian. Sebagai pengarah, Mamat mahu memastikan garapan terhadap filem itu dilakukan dengan baik bagi membolehkan penonton merasai penceritaan yang ingin disampaikan. Lebuhraya Ke Neraka bebas daripada sebarang potongan dari pihak Lembaga Penapisan Filem (LPF) dan ada beberapa dialog telah disenyapkan bagi menjaga sensitiviti penonton. Penggambaran filem ini dijalankan pada 2012 di sekitar Pengkalan Hulu, Perak semasa bulan puasa Ramadan. Menurut Mamat, biarpun pada mulanya beliau berasa agak janggal dengan penulisan skrip filem itu, namun beliau nekad untuk mengarahkan filem itu demi satu tujuan iaitu kerohanian.

Tidak mahu berlaku sebarang masalah semasa tayangan, Mamat bertemu dengan Mufti Perak, Tan Sri Harussani Zakaria untuk meminta pandangannya mengenai skrip Lebuhraya Ke Neraka. Beliau berkata: "Memang saya ada bertemu dan berbincang bincang dengan Mufti negeri Perak untuk merujuk skrip filem ini. Lagipun tidak salah saya merujuk terlebih dahulu kepada pihak yang lebih arif kerana saya tidak mahu memandai-mandai apatah lagi filem ini bergenre ketuhanan dan dakwah,".

Tema
Lebuhraya Ke Neraka disifatkan sebagai sebuah karya kerohanian Mamat yang sarat dengan mesej-mesej dakwah untuk pedoman masyarakat. Menurut Mamat, adegan-adegan tersebut amat penting bagi menimbulkan kesedaran dan sekaligus mengajak manusia untuk menginsafi dosa yang telah dilakukan dan bertaubat sementara masih berkesempatan.

Keluaran dan sambutan
Treler rasmi Lebuhraya Ke Neraka dikeluarkan di laman YouTube rasmi Primeworks Studios pada 13 April 2017.Lebuhraya Ke Neraka (Official Trailer) - 4 Mei 2017 YouTube. Dicapai pada 30 Jun 2017.

Filem ini ditayangkan di pawagam seluruh negara pada 4 Mei 2017 dan meraih kutipan pecah panggung sebanyak RM 530,000. Lebuhraya Ke Neraka menerima ulasan positif dari pengkritik filem. Angelin Yeoh menulis untuk Star2 memberikan penarafan 7/10 bintang. Beliau mengulas filem ini sebagai "tiada apa-apa seperti idea penderitaan di akhirat yang meletakkan ketakutan kematian pada manusia."

Rujukan

Pautan luar


Kategori:Filem 2017
Kategori:Filem Malaysia tahun 2017
Kategori:Filem bahasa Melayu
Kategori:Filem arahan Mamat Khalid
Kategori:Filem seram Malaysia
Kategori:Filem terbitan Grand Brilliance